 1  Collecta *Ecclesiae* intermittitur his diebus : in vigilia Nativitatis Domini, Paschae, Pentecostes, in Coena Domini, in sabbatis quatuor temporum, in Exaltatione Sanctae Crucis, in quatuor praecipuis officiis defunctorum.  2  In primis vesperis de sancto Dyonisio, dicatur responsorium *Laverunt*.  3  Sententiae anno praeterito latae de revocandis conversis qui cum principibus commorantur, hoc additur ut nullus eis de cetero monachus vel conversus commodetur, nisi de licentia Capituli generalis ; et si quis forsitan urgente necessitate contra facere compulsus fuerit, in sequenti Capitulo tamen inde veniam petat.  4  Caveant de cetero Hispaniae et Vasconiae et alii omnes abbates Ordinis nostri ne sellis equorum curiosis, aut frenis ornatis laminis, vel lunulis stanneatis, nec strepis utantur ferreis, sed absque omni faleramento curioso sint haec omnia, et a communi Ordinis forma non discrepantia, sed talia quae divitias non ostentent, sed voluntariae paupertatis redoleant honestatem.  5  Universi tam monachi quam conversi ter vel bis ad minus in anno suis abbatibus, si copiam eorum habuerint, confiteri fideliter non omittant, definitione nihilominus anno praeterito edita de confessionibus in suo robore permanente.  6  Definitio anni praeteriti de colloquiis abbatum et monachorum taliter reformetur : studeant abbates, monachi pariter et conversi, ut quando ad colloquium conveniunt, talia inter se habeant colloquia, quae gravitatem redoleant et salutem respiciant animarum, attendentes quod de omni verbo otioso reddituri sunt aequissimo iudici rationem.  7  Liceat abbatibus, qui voluerint, facere proponi praedicationem familiis suis dominicis diebus et festivis.  8  Monacho cui ex regula claustrum propria debet esse habitatio, licet quidem, quoties ad grangias vel cellaria mittitur, ire, sed numquam diutius habitare, nisi forte ad tempus certa necessitate cogente, et si quae sunt aliae definitiones de hac materia revocantur, et qui aliter sunt in grangiis vel cellariis sine mora revocentur.  9  Patres abbates in visitationibus suis definitiones de aedificiis non faciendis, et emptionibus inordinatis, et de certo numero personarum, faciant inviolabiliter observari.  10  Sententiae de monachis abbatibus in visitationibus associandis editae, est adiunctum quod visitationes suas ultra triduum continuum non protelent ; elapso vero triduo, visitatoris non exerceant potestatem. Si vero postquam visitaverint, electio cuiusquam abbatis facienda occurrerit, electionem illam secundum formam Ordinis, si eis ab eo qui eos miserit concessum fuerit, prosequantur. In cunctis tamen abbatiis quas visitaverint, ante visitationem et post eis caritative et honorifice necessaria ministrentur.  11  Quoniam volumus et desideramus cunctos visitatores nostri Ordinis innocentes esse manibus et mundos corde, excutiant omnes, tam eundo quam redeundo et visitando, manus suas ab omni suspecto munere ; nec quicquam recipiant nisi in cunctis necessitatibus, et prout bona conscientia ipsos visitatores dictaverit indigere, ut tam nervo conscientiae quam publicae infamiae careant omni nota, nec quisquam compellatur visitatorum servientibus praeter necessaria quidquam dare.  12  Abbates quibus incumbit abbatias monialium visitare, viros honestos et prudentes eisdem monialibus instituant confessores, nec aliis nisi de patris abbatis licentia liceat ipsis monialibus confiteri.  13  Abbates ad Capitulum generale venientes, die praecedente vigiliam Sanctae Crucis de cetero intrent Cistercium, consueto dierum numero nihilominus observato, et missa de Spiritu Sancto ipso die per totum Ordinem celebretur ; nullusque saecularis, aut de altero Ordine, ante festum Sanctae Crucis ingredi permittatur, et si quis ultra numerum dierum ab antiquo constitutum, monachum, conversum, servientem, vel equum ad quatuor primas domos, vel ad eas quae infra sunt adducere praesumpserit, vel adductos admittere, die altero factae transgressionis huiusmodi sit in pane et aqua, veniam inde nihilominus in Capitulo petiturus.  14  Ad communionem bonorum temporalium nulli familiares recipiantur a modo, nisi ad abrenuntiationem proprietatis, ad votum continentiae, et ad obedientiam se voluerint obligare, habitum et tonsuram familiaribus deputatam quamdiu vixerint portaturi. Si qui sunt in Ordine qui nondum ad haec sunt obligati, ad hoc faciendum, si fieri potuerit, inducantur.  15  Abbates possessiones monasteriorum suorum distrahere sine seniorum consilio non praesumant. Priores vero suis sint contenti officiis, secundum quod in diffinitionibus continetur, et ad ea quae sibi sunt inhibita manus extendere non attentent, sine abbatis licentia speciali.  16  Petitio domini regis Scotiae exauditur in hunc modum, quod in singulis domibus Ordinis celebretur una missa de Spiritu Sancto, et in regno ipsius a singulis sacerdotibus et in ipso regno post illius obitum anniversarium eius fiat.  17  Petitio abbatis et conventus Sancti Mansueti Tullensis qui petunt quod scribantur inter familiares, exauditur.  18  Petitio nobilis comitissae Flandrensis de celebrando plenario servitio per totum Ordinem pro bonae memoriae Ferrando comite viro eius, exauditur, et huic associatur servitio Ioannes Urgeolus pro quo dominus Mitelensis archiepiscopus preces fudit.  19  Nobili militi Ioanni de Fay, ob ipsius devotionem et instantem supplicationem ad multorum preces, conceditur una missa a singulis sacerdotibus Ordinis post eius obitum celebranda.  20  Petitio primogeniti regis Ungariae de construenda abbatia monachorum nostri Ordinis exauditur ; abbas Trium fontium illuc mittat conventum quando viderit expedire.  21  Petitio domini Praenestini electi de abbatia de Parno incorporanda Ordini exauditur, et sit filia Sancti Condoardi ; abbas autem ille conventum de domo sua infra sequens Capitulum illuc mittat.  22  Petitio comitissae Carnotensis de transferenda abbatia monialium de Aqua prope Carnotum committitur Curiae Dei et Landesio abbatibus, qui prius loquentes super hoc cum domino episcopo Carnotensi, ad locum accedant et inspiciant diligenter et quae invenerint sequenti anno renuntient Capitulo generali.  23  Petitio abbatis de Sichem de habenda paternitate domus de Gruennehaven et abbatis de Bohoc qui pater eiusdem domus est, prout fieri viderint, concedatur ei id quod petit, auctoritate Capituli generalis.  24  Petitio domini P[etri] Capuani cardinalis super domo quae vocatur Canonica de almafia committitur duobus abbatibus qui mittuntur ad Curiam, et si cum gratia et pace ipsius cardinalis potest fieri paternitas eiusdem domus remaneat abbati Fossaenovae, ita tamen quod nunquam redigatur in grangiam sine Capitulo generali, alioquin praedicti duo abbates, habito prudentum virorum consilio, statuant auctoritate Capituli generalis quae viderint statuenda.  25  Petitio nobilis comitis Ultensis de construenda abbatia monachorum nostri Ordinis committitur de Iugo Dei, de Insula et de Cumba abbatibus, qui ad locum abbatiae construendae assignatum accedentes, inspiciant quae secundum Ordinis instituta inspicianda sunt et quae invenerint sequenti anno per se vel per alios renuntient Capitulo generali.  26  Petitio reverendi patris domini Rad[olphi] episcopi Agennensis de mittendis ad Curiam romanam abbatibus vel monachis pro negotiis ecclesiae suae, et de retinendo converso de Pratea, exauditur.  27  Petitio domini Henrici Leodiensis archidiaconi de associanda Ordini abbatia monialium de Brenia committitur de Alna et de Camberone abbatibus, qui ad locum accedentes inspiciant et considerent diligenter si secundum formam Ordinis et sine alterius praeiudicio petitio eius debeat exaudiri, ita tamen quod includantur moniales et si ita potest fieri, faciant id quod petit auctoritate Capituli generalis, alioquin desistant, et quid inde fecerint sequenti anno renuntient Capitulo generali.  28  Petitio abbatis de Floregia qui poscit in filiam recipere domum canonicorum Insulae arearum committitur de Sinaqua et de Silvacana abbatibus, qui consideratis omnibus quae secundum Ordinis instituta consideranda sunt, statuant inde auctoritate Capituli generalis quod viderint expedire.  29  Petitio Radulphi mil[itis] de construenda abbatia monachorum nostri Ordinis et domui de Bona requie in filiam assignanda, committitur de Veteri villa, de Begar et de Sancto Albino abbatibus qui ad locum accedentes inspiciant quae secundum Ordinis instituta inspicienda sunt et quid invenerint, etc.  30  Petitio monialium monasterii de Valle Sanctae Crucis Constantiensis dioecesis de incorporando nostro Ordini earum monasterio, cum dominus Papa pro eis scribat, exauditur ita quod includantur.  31  Petitio priorissae et monialium monasterii de Valle Dominae Nostrae Herbipolensis dioecesis, pro quibus dominus Papa scribit de incorporanda Ordini nostro earum monasterio, exauditur ita quod includantur.  32  Petitio Ioannis Alataque civis Tornacensis de fundanda quadam abbatia monialium, quia pro ea scribit dominus Papa domino abbati Cisterciensi, exauditur, de contradictione tamen abbatis de Laude qui huic fundationi se opponit, committitur abbatibus de Valcellis et de Camberone qui gravamen abbatis de Laude inspiciant diligenter et si dictus Ioannes ad arbitrium ipsorum voluerit satisfacere abbati de Laude super gravamine quod praetendit, rata sit concessio quae facta fuit eidem Ioanni in Capitulo generali.  33  Abbas Claraevallis accedat in propria persona vel mittat quas [personas] mittendas censuerit auctoritate Capituli generalis ad domum Bonaecumbae, et facta inquisitione diligenti super statu domus ipsius, reformanda reformet et corrigat corrigenda, et quid inde, etc.  34  Districte praecipitur Casemarii, Fossaenovae et Sancti Anastasii abbatibus ut Caraevallis et Fontisvivi abbatibus quondam visitatoribus Siciliae, Apuliae et Calabriae refundi faciant XIV marchas argenti pro expensis quas fecerunt in visitando ipsas domos, proviso quantum unaquaeque domorum ipsarum solvere debeat ita quod pecunia praetaxata infra Pentecosten praedictis duobus abbatibus transmittatur, alioquin ex tunc tres praemissi abbates extra stallum abbatis sint donec mandatum Capituli generalis exequantur.  35  Abbas Sancti Galgani mandatum domini Papae super monasterio Sancti Pantaleonis sicut in litteris apostolicis ad ipsum directis continetur, adiuncto secum abbate Sancti Salvatoris de Monte Amiato diligentius exequatur.  36  Executio poenae anno praeterito inflictae monachis de Berola patri abbati committitur, qui sequenti anno quod inde factum fuerit renuntiet Capitulo generali.  37  Conceditur ut fratres laici de Calatravia, qui egrediuntur de Ordine, cum postea revertuntur possint ad arbitrium magistri sui in pristinum ordinis sui gradum restitui, ita quod usque ad tempus constitutum debeant ultimi omnium remanere.  38  Modus alienationis factae super monasterio de Barona committitur inquirendus et diligentissime perscrutandus Caraevallis et Fontisvivi abbatibus, et quid inde invenerint sequenti anno renuntient Capitulo generali.  39  Licet de Quanarleia, de Furnesio, de Rievalle et de Fontibus abbates qui super exacta nomine quadragesimae pecunia ab illustri rege Anglorum cum eo contra libertatem Ordinis composuerunt certam summam pecuniae promittentes, digni essent depositione, eis de benignitate Capituli ad praesens parcitur, ita tamen quod tam ipsi quam omnes illi, quorum consilio teste ipsorum conscientia factum fuit, XL diebus extra stallum abbatis sint et tribus diebus in levi culpa uno eorum in pane et aqua, praecaventes modis omnibus ne talia de cetero audeant attemptare, si depositionis poenam voluerint evitare.  40  Abbati de Pontealto indulgetur ut uno anno remaneat et alio veniat ad Capitulum generale.  41  Querela abbatis de Bildewas contra abbatem de Crokesdome super vicinitate quarumdam grangiarum limitibus et pasturis committitur de Cumbremare et de Staulane et Rievalle abbatibus pace vel iudicio terminanda, et quid inde, etc.  42  Querimonia domini Torcellani episcopi de nimia vicinitate monasterii Sancti Thomae Veneciarum et alterius monasterii feminarum et notabili frequentia monachorum cum monialibus et aliis multis, committitur de Caravalle et Sanavalle abbatibus qui ad locum accedentes corrigant quae sine gravi scandalo corrigi potuerunt, auctoritate Capituli generalis et quid inde fecerint vel facienda reliquerint, sequenti anno renuntient Capitulo generali.  43  Inspectio loci ad quem abbas de Cava suam abbatiam vult mutare committitur abbatibus de Columba et de Fontevivo qui, cunctis circumstantiis diligenter pensatis, quid invenerint sequenti anno renuntient Capitulo generali.  44  Inquisitio et correctio eorum quae dicta sunt de abbate Bostoniae committitur abbati Claraevallis.  45  Excessus facti contra abbates ad Capitulum venientes in domo de Quintiaco committitur abbati Pontigniaci taliter corrigendi quod omnes qui audierint a praesumptione simili se compescant.  46  Abbas Fontis Guillelmi qui non venit ad Capitulum generale poenitentiam agat in Usibus constitutam. Abbas de Gundonio hoc ei denuntiet.  47  Isti abbates de Hybernia hoc anno non venerunt ad Capitulum : abbas de Surio, abbas de Magio, abbas de Castro Dei, abbas de Choro Benedicti, abbas de Petrafertili, abbas de Arvicampo abbas de Lege Dei, abbas de Comor ; ipsi faciant poenitentiam in Usibus constitutam et hoc eis denuntient de Vallesalutis et de Benedictione Dei abbates, prout eis singulis sunt propinqui.  48  Inquisitio eorum quae dicuntur de abbate de Oliva committitur patri abbati et abbati de Irantio, et quid inde, etc.  49  De duobus procuratoribus habendis in Curia domini Papae in communibus expendis Ordinis, Casemarii et Fossaenovae abbatibus committitur annis singulis exequendum, donec generale Capitulum aliter super hoc duxerit disponendum.  50  De mutatione abbatiae de Plani committitur abbatibus Sanaevallis et Caraevallis iuxta Mediolanum qui omnes circumstantias inspiciant diligenter, et quid invenerint, etc.  51  Quoniam de abbatia Pelisii, tam de abbatibus qui pro tempore illi domui praefuerunt, quam de monachis et conversis, multa mala ad audientiam Capituli per inquisitionem abbatum, qui illuc missi fuerunt, delata sunt, et excessus tam intolerabiles et enormes sunt auditi, quos pudor et prolixitas hic ea prohibent recitari ; sic est auctoritate Capituli ordinatum quod duo abbates Aceii et Pelisii, qui cesserunt, cum talis cessio illusio potius quam cessio debeat appellari, eo quod per hanc cessionem non fuerunt sufficienter puniti, mittantur Claramvallem, ibi si abbati Claraevallis visum fuerit, et quamdiu iudicaverit moraturi, vel ad eius arbitrium ad domos alias emittendi ; in quacumque vero domo fuerint, ultimi sint per annum in ordine sacerdotum, numquam in Hungariam reversuri, et numquam in abbates de cetero promovendi.  52  Quia vero probabile aut probatum, quod tam aliqui abbates, quam aliae personae de Aceyo per extorsiones quas fecerunt in illa domo, eum in muneribus iudicantes, tantorum excessuum fuerunt consortes, in spe futurae meliorationis et emendationis, quae per Dei gratiam et providentiam abbatis de Aceyo nuper promoti creditur proventura, excessus personarum de Aceyo, quorum consilio, si quae factae sunt extorsiones praedictae, ipsi committuntur corrigendae. Correctio itidem domus Pelisii atque reformatio, tam de personis inutilibus emittendis, quam bonis introducendis cum consilio patris abbatis et Claraevallis eidem abbati committitur exequenda. Ipse autem etiam caveat sibi et suae domui filiam suam taliter gubernando, quod malorum praedecessorum suorum maculam non incurrat, et domus sua ius maternitatis de iure ultionis in domo Pelisii non amittat.  53  Abbates de Colbas et de Lugna qui non renuntiaverunt Capitulo generali quid fecerint de negotio sibi commisso anno praeterito poenitentiam agant super tali negligentia constitutam, et negotium illud si prosecuti non sunt citius prosequantur, renuntiaturi nihilominus sequenti anno quid fecerint Capitulo generali.  54  De translatione abbatiae Sancti Stephani de Bosco committitur Casemarii et Sancti Anastasii abbatibus ut ad locum personaliter accedentes videant si translatio necessaria sit, et quid invenerint sequenti anno renuntient Capitulo generali.  55  Cessio quam fecerunt abbas et conventus Sconaugia patri abbati et conventui de Eberbac iuris quod habebant in abbatiam de Laurisa approbatur et confirmatur a Capitulo generali ; et conceditur abbati de Eberbac quod de domo sua mittat illuc conventum, creato abbate, quam citius poterit et viderit expedire.  56  Inspectio abbatiae quam vult fundare Nuno nobilis comes Rossilionis in regno Maioricarum committitur de Sanctis Crucibus et de Populeto abbatibus ut ad locum personaliter accedentes, omnibus circumstantiis prudenter pensatis, mittant illuc conventum de domo Fontisfrigidi non expectato ulterius mandato Capituli generalis, si ita viderint expedire ; abbas autem Fontisfrigidi hoc eis denuntiet.  57  Querela quae vertitur inter abbatem Rivisicci et abbatem Sancti Prudentii committitur abbatibus Vallisbonae, de Yrantio et de Horta infra sequens Capitulum compositione vel iudicio terminanda, et quid inde, etc.  58  De monacho de Mera qui Ieremias vocatur, qui sicut dicitur in diffamationem Ordinis inordinate discurrit, committitur abbati Claraevallis, ut huius accusationis veritatem a suis visitatoribus faciat diligenter inquiri, et si ita invenerint faciant eum digne puniri, et teneri sub arcta Ordinis disciplina.  59  Causa quae vertitur inter abbatem Morimundi et abbatem Sancti Petri de Gomel committitur abbatibus Vallisbonae et Sacrameniae qui privilegiis utriusque partis diligenter inspectis, testibusque receptis, causam ipsam audiant et plenam instruant, reservata sententia diffinitiva Capitulo generali, ad quod Capitulum accedant anno sequenti partes sufficienter instructae iustam, auctore Domino, sententiam recepturae.  60  Frater Bernardus quondam prior Marmussolii, qui domum Sancti Martini de Viterbio ad quam assumptus fuit in abbatem, a Summo Pontifice munere benedictionis accepto, tamquam repudiatus et ingratus gratiae tanti patris non sine grandi nota levitatis reliquit, tali poena punitur a Capitulo generali, quod in primis habeatur eius cessio rata, Pontiniacum etiam veniat sine mora, ad domum aliam ad Pontiniacensis arbitrium emittendus, et ultimus sit per annum, numquam in abbatem aut priorem vel cellerarium promovendus. Abbas Fossaenovae hoc ei denuntiet.  61  De exactione extraordinaria quam faciunt fratres Calatravenses pedagium de animalibus domorum nostri Ordinis extorquendo, committitur abbati Morimundi ut eos ab hac exactione cessare faciat auctoritate Capituli generalis.  62  Malachias Hybernensis monachus, persecutor antiquus Ordinis et destructor, et per suam malitiam Ordini bene notus, qui, inter plurima mala quae fecit, quasdam domos Ordinis in magna summa pecuniae obligavit, propter hoc a Capitulo sic punitur quod numquam ad aliquod officium cui cura sit animarum annexa, nec ad officium cellerarii assumatur.  63  Abbas Villaenovae qui misit quemdam monachum contra Ordinis instituta sex diebus sit in pane et aqua, monachus autem ille non exeat de abbatia nisi cum conventu, usque ad sequens Capitulum generale.  64  Calatravenses extra fines Hispaniae aliter quam personae Ordinis carnibus non utantur.  65  Inspectio abbatiae quam vult fundare archiepiscopus Colocensis committitur abbatibus de Bocham et de Godoardo qui, omnibus circumstantiis diligenter inspectis, sequenti anno renuntient Capitulo generali.  66  Duo abbates, Maceriarum videlicet et de Grandisylva, eant ad Curiam domini Papae, et quae pro communibus negotiis Ordinis diriguntur, expensis Ordinis communibus procurentur ; quibus etiam Casemarii et Fossaenovae abbates praestent consilium et iuvamen ; litterae vero quae necessariae erunt eis a domino Cistercii auctoritate Capituli sigillentur.  67  Propter excessum qui factus fuit in grangia Fontineti quae dicitur Fons siccus contra abbates et servientes eorum, duo conversi qui culpabiliores fuisse dicuntur, videlicet hospitalis et alius qui servientes grangiae armatos ad hoc malum, ut dicitur, instigavit, ad domos valde remotas mittantur, ubi poenae conspiratorum subiaceant non reversuri nisi per Capitulum generale ; ceteri conversi qui praesentes fuerint omni sexta feria usque ad Pascha sint in pane et aqua, remansuri tamen in grangia si suus abbas viderit expedire ; omnes vero servientes grangiae supradictae, qui praesentes erant in illa grangia illa die, a domo Fontineti et ab omnibus domibus eiusdem et operibus expellantur, nec in aliqua domo nostri Ordinis habeant, postquam cogniti fuerint, refugium vel iuvamen.  68  Frater Iacobus quondam prior de Pontigniaco, qui non expectato adventu sui abbatis, qui veniebat ad domum Pontigniaci electus, una die XVII recepit personas minus idoneas, ut dicitur, in conversos ; monachum etiam quemdam ad domum Pontiniaci revocavit, et gradum pristinum ei restituit, quod nisi abbati proprio non liceret, et propter alios suos excessus qui ad audientiam Capituli sunt delati, ad domum aliam emittatur, et ibi ultimus sit per annum.  69  Petitio Domini Papae de celebranda una missa a singulis sacerdotibus Ordinis, et ab aliis monachis VII [p]salmis cum letania et conversis septies *Pater noster* dicendis pro bonae memoriae A[lberto] quondam Mademburgensi episcopo, exauditur.  70  Capitulum generale abbatissae in Quedeligenbure, quia domum Lapidis Sancti Michaelis fovet, *participationem omnium* bonorum concedit. 